**Nagovor predsednika Državnega sveta Mitje Bervarja na posvetu z naslovom »Ključna vprašanja razvoja cestne in železniške infrastrukture v Sloveniji«**

(Državni svet, 6. januar 2015 ob 10. uri)

Spoštovane udeleženke in udeleženci današnjega posveta, spoštovani predsedujoči državni svetnik g. Uroš Brežan, spoštovani gospod dr. Peter Gašperšič, minister za infrastrukturo, spoštovani državni svetniki, spoštovani poslanci Državnega zbora, cenjeni referenti, predstavniki medijev in vsa zainteresirana javnost,

dovolite mi, da vas pozdravim v dvorani Državnega sveta Republike Slovenije – drugega doma našega parlamenta - na posvetu, na katerem od pristojnih sogovornikov pričakujemo predstavitev ključnih vsebin, ki sodijo med poglavja prepotrebne Strategije razvoja prometa v Republiki Sloveniji in ob tem ključna vprašanja posameznik deležnikov, ki se jih te vsebine življenjsko in v praksi neposredno dotikajo.

Učinkovitost gospodarstva vsake razvite družbe je namreč močno odvisna od delovanja njenega prometnega sistema. Promet je dejavnik, ki ima neposreden vpliv na pospeševanje ali omejevanje oz. zaviranje razvoja družbe kot celote. Države, ki so v preteklosti veliko vlagale v razvitost prometne infrastrukture,so danes v razvojni prednosti.

Slovenija se danes nahaja na prelomni točki in vse nadaljnje odločitve bodo imele zelo pomemben dolgoročni vpliv na potek policentričnosti.

Ker se gospodarski razvoj regije in razvoj prometne infrastrukture najpogosteje dogajata istočasno, bi moralo biti področje nacionalnega razvoja prometnega sektorja prioriteten izziv za politiko. Skrajni čas je, da se politika v tem vprašanju poenoti in oblikuje strateški dokument, ki bo določil prednostne investicijske projekte in temu ustrezno definiral finančne vire za njihovo izvedbo.

Po izgradnji avtocestnega križa in pomurske avtoceste so namreč investicije v razvoj in modernizacijo cestne infrastrukture skoraj praktično ustavljene. Še več. Na državnih cestah zaradi pomanjkanja sredstev za investicijsko vzdrževanje že zapiramo mostove, tudi velik del železniške infrastrukture je zastarel. Posledično se prebivalstvo in gospodarstvo soočata s slabo mobilnostjo in dostopnostjo, ovirano oskrbo gospodarstva in tudi slabšo prometno varnostjo. Vse to negativno vpliva na konkurenčnost Slovenije.

Železniška in cestna infrastruktura sta vitalni del prometnega sistema. Slabo razvita prometna infrastruktura postaja vse hujša razvojna cokla na nacionalni ravni. Zlasti regijam ob nerealizirani 3. razvojni osi grozi gospodarski, socialni in demografski kolaps.

Državni svetniki, predstavniki lokalnih in drugih interesov v Državnem svetu RS, si nenehno prizadevamo in opozarjamo na vse večjo stisko gospodarstvenikov, podjetnikov ter lokalnega prebivalstva na trasi 3. razvojne osi pa tudi o problematiki drugih prometnih in železniških problemov, kot so 4 razvojna os, drugi tir, avtocestni krak Gruškovje – Jelšane itd.

Začrtani projekti ne predstavlja zgolj novih in sodobnih povezav s centrom države, temveč odskočno desko za rast gospodarstva, pretok ljudi in blaga ter možnosti za delo in obstanek mladih v domačem okolju.

Spoštovani udeleženci današnjega posveta,

Državni svet RS kot povezovalni člen med politiko in civilno družbo želi prispevati pri prepoznavanju prednostnih izzivov Slovenije na področju cestne in železniške infrastrukture, ki sta zaradi preteklega nezadostnega vzdrževanja in vlaganja v posodabljanje ter obnavljanje v zaskrbljujočem stanju.

Prav tako je danes priložnost za izmenjavo mnenj o stanju in razvoju prometne infrastrukture ter razvojnih potrebah posameznih prometno slabo dostopnih regij. V upanju, da bo ta posvet še en dober prispevek k reševanju te problematike, vam želim dobro strokovno razpravo.

In s tem bomo pomagali tako pristojnemu ministrstvu, kot državljanom Republike Slovenije.

Hvala za vašo udeležbo in pozornost.